title: 2005/16/ES: Rozhodnutie Rady z 22. decembra 2004, ktorým sa mení a dopĺňa rozhodnutie 2003/631/ES, ktorým sa prijímajú opatrenia týkajúce sa Libérie podľa článku 96 Dohody o partnerstve krajín AKT–ES v prípade osobitnej naliehavosti

text:
               12.1.2005

               SK

               Úradný vestník Európskej únie

               L 8/12

      ROZHODNUTIE RADY

   z 22. decembra 2004,
   ktorým sa mení a dopĺňa rozhodnutie 2003/631/ES, ktorým sa prijímajú opatrenia týkajúce sa Libérie podľa článku 96 Dohody o partnerstve krajín AKT–ES v prípade osobitnej naliehavosti
   (2005/16/ES)
   RADA EURÓPSKEJ ÚNIE,
   so zreteľom na Dohodu o partnerstve krajín AKT–ES, ktorá nadobudla platnosť 1. apríla 2003, a najmä na jej článok 96,
   so zreteľom na vnútornú dohodu o opatreniach, ktoré je potrebné podniknúť, a o postupoch, ktorými je potrebné riadiť sa pri vykonávaní Dohody o partnerstve krajín AKT–ES (1), a najmä na jej článok 3,
   so zreteľom na návrh Komisie,
   keďže:

               (1)

               Rozhodnutie Rady 2002/274/ES z 25. marca 2002, týkajúce sa uzatvorenia konzultácií s Libériou podľa článkov 96 a 97 Dohody o partnerstve krajín AKT–ES (2), stanovuje prijatie vhodných opatrení v zmysle článku 96 ods. 2 písm. c) a článku 97 ods. 3 Dohody o partnerstve krajín AKT–ES.

               (2)

               Rozhodnutie Rady 2003/631/ES z 25. augusta 2003, ktorým sa prijímajú opatrenia týkajúce sa Libérie podľa článku 96 Dohody o partnerstve krajín AKT–ES v prípade osobitnej naliehavosti (3), stanovuje prijatie nových príslušných opatrení v zmysle článku 96 ods. 2 písm. c) a článku 97 ods. 3 Dohody o partnerstve krajín AKT–ES.

               (3)

               Súčasné podmienky v Libérii stále nezabezpečujú rešpektovanie demokratických princípov, vládnej moci a právneho štátu.

               (4)

               Preto je nevyhnutné predĺžiť obdobie platnosti opatrení, ktoré bolo stanovené v rozhodnutí 2003/631/ES, a pokračovať v intenzívnom politickom dialógu s vládou Libérie,

         ROZHODLA TAKTO:
   Článok 1
   Platnosť opatrení uvedených v článku 1 rozhodnutia 2003/631/ES sa končí 30. júna 2006. Tento dátum vopred neobmedzuje stanovený dátum ukončenia platnosti, ktorý je uvedený v nástrojoch financovania, ktorých sa týka toto rozhodnutie.
   List k tomuto rozhodnutiu je adresovaný ministrovi zahraničných vecí Libérie.
   Článok 2
   Výsledky rokovaní uvedené v návrhu listu, ktorý je priložený k rozhodnutiu 2002/274/ES, zostávajú nezmenené.
   Článok 3
   Toto rozhodnutie nadobúda účinnosť dňom jeho prijatia.
   Článok 4
   Toto rozhodnutie sa uverejňuje v Úradnom vestníku Európskej únie.

      V Bruseli 22. decembra 2004

            Za Radu

            predseda

         C. VEERMAN

      (1)  Ú. v. ES L 317, 15.12.2000, s. 376.

      (2)  Ú. v. ES L 96, 13.4.2002, s. 23.

      (3)  Ú. v. EÚ L 220, 3.9.2003, s. 3.

      PRÍLOHA

                  Jeho Excelencia pán Thomas Nimely Yaya

                  minister zahraničných vecí

                  Monrovia

                  Libéria

            Vážený pán minister,
      svojím listom č. SGS3/7429 z 27. augusta 2003 Európska únia informovala vládu Libérie o svojich zámeroch sprevádzať mierový proces v Libérii na základe Komplexnej mierovej dohody. List tiež uvádzal, že Európska únia bude prísne sledovať politický vývoj a prechodnú reformu vo Vašej krajine a pokračovať v intenzívnom politickom dialógu na základe článku 8 Dohody o partnerstve krajín AKT–ES a záverov rokovaní uvedených v našom liste č. SGS 272745 z 27. marca 2002.
      Od nastúpenia dočasnej národnej vlády Libérie do úradu po podpísaní Komplexnej mierovej dohody v Akkre v auguste 2003 ubehol viac ako jeden rok. Teraz je čas posúdiť pokrok, ktorý sa dosiahol pri vykonávaní Komplexnej mierovej dohody a záväzkov, ktoré vyplynuli z vyššie uvedených rokovaní.
      Európska únia je potešená, že môže v tejto dôležitej chvíli konštatovať, že sa do krajiny vrátila bezpečnosť a pokoj a že sa uskutočnili niektoré počiatočné kroky na zavedenie demokratickej zmeny a na reformu fungovania verejného sektora. Pretrvávajú však vážne obavy, pokiaľ ide o riadenie verejných financií a makroekonomiky dočasnou národnou vládou Libérie a štátom vlastnenými podnikmi a zvyšujúcu sa úroveň korupcie. Komisie vytvorené na základe Komplexnej mierovej dohody doteraz nedosiahli dostatočný pokrok pri vykonávaní svojich mandátov na zlepšenie riadenia a zvýšenie zodpovednosti. Sú potrebné aj ďalšie kroky týkajúce sa problematiky ľudských práv.
      Na základe vyššie uvedených skutočností sa Európska únia domnieva, že dočasná národná vláda Libérie nie je plne funkčná a akcieschopná, a preto sa ešte nemôžu úplne zrušiť príslušné opatrenia. K tomu dôjde až vtedy, keď do úradu bude uvedený demokraticky zvolený a zodpovedný prezident a vláda.
      Z tohto dôvodu sa Európska únia rozhodla, že platnosť rozhodnutia Rady 2003/631/ES z 25. augusta 2003 sa predlžuje o osemnásť mesiacov. Počas tohto obdobia bude pokračovať náš intenzívny politický dialóg na základe článku 8 Dohody o partnerstve krajín AKT–ES a na základe výsledkov rokovaní, ktoré sú uvedené v našom liste č. SGS 272745 z 27. marca 2002, s cieľom pokračovať v zlepšovaní rešpektovania ľudských práv, demokracie, právneho štátu a dobrého riadenia. Do dialógu bude zapojené predsedníctvo Európskej únie a Európskej komisie a bude zahŕňať šesťmesačné politické hodnotenia.
      Medzitým bude na základe príslušných opatrení vymedzených v rozhodnutí Rady 2003/631/ES z 25. augusta 2003 pokračovať podpora mierového procesu a prechodného rámca zameraného na výsledky.
      S úctou,

            Za Komisiu

            Za Radu


title: 2009/492/ES: Rozhodnutie Komisie z  22. júna 2009 o finančnom príspevku Spoločenstva do zvereneckého fondu 911100MTF/INT/003/EHS (TFEU 970089129) na pomoc v kampani proti slintačke a krívačke mimo Spoločenstva

text:
               26.6.2009

               SK

               Úradný vestník Európskej únie

               L 164/64

      ROZHODNUTIE KOMISIE

   z 22. júna 2009
   o finančnom príspevku Spoločenstva do zvereneckého fondu 911100MTF/INT/003/EHS (TFEU 970089129) na pomoc v kampani proti slintačke a krívačke mimo Spoločenstva
   (2009/492/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 13,
   keďže:

               (1)

               Rozhodnutím 90/424/EHS sa ustanovuje postup upravujúci finančný príspevok Spoločenstva na osobitné veterinárne opatrenia. K týmto opatreniam patrí kampaň proti slintačke a krívačke. V uvedenom rozhodnutí sa ustanovuje, že pre každé opatrenie prijaté Spoločenstvom na pomoc v kampani proti slintačke a krívačke mimo Spoločenstva, najmä opatrenia prijaté v záujme ochrany ohrozených oblastí v Spoločenstve, možno poskytnúť finančný príspevok Spoločenstva.

               (2)

               V súvislosti s veľkými epidémiami slintačky a krívačky bola koncom päťdesiatych rokov 20. storočia v rámci Spoločenstva a v susediacich krajinách založená Európska komisia na kontrolu slintačky a krívačky (EUFMD) v rámci Organizácie pre výživu a poľnohospodárstvo (FAO) Organizácie Spojených národov.

               (3)

               Z dôvodu zvýšeného rizika zavlečenia exotických kmeňov slintačky a krívačky na územie Európy boli koncom 60. rokov minulého storočia členské krajiny EUFMD vyzvané, aby založili zverenecký fond určený na financovanie núdzových opatrení na Balkáne, ktorý bol hlavnou vstupnou bránou tohto ochorenia. Tento fond sa neskôr rozdelil na zverenecký fond 911100MTF/003/EHS podporovaný členskými krajinami, ktoré boli zároveň členskými štátmi Spoločenstva, a zverenecký fond 909700MTF/004/MUL podporovaný členskými krajinami EUFMD, ktoré v tom čase neboli, alebo ani v súčasnosti nie sú členskými štátmi Spoločenstva.

               (4)

               V článku 4 smernice Rady 90/423/EHS (2) sa ustanovilo zastavenie preventívneho očkovania proti slintačke a krívačke v celom Spoločenstve v roku 1991.

               (5)

               Smernicou Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky (3) bol opätovne potvrdený zákaz profylaktického očkovania a zároveň sa rozšírila možnosť využívania núdzového očkovania proti slintačke a krívačke.

               (6)

               Z dôvodu vysokého počtu ohnísk slintačky a krívačky ohlásených od roku 1992, ktoré sa vyskytli najmä v oblastiach Spoločenstva susediacich s tretími krajinami s endemickou nákazou, ako aj z dôvodu veľkej epidémie, ktorá prepukla v niektorých členských štátoch v roku 2001, je potrebné zvýšiť úroveň informovanosti a pripravenosti na toto ochorenie vrátane medzinárodnej spolupráce.

               (7)

               Okrem toho bol v tretích krajinách susediacich s členskými štátmi v posledných rokoch zaznamenaný výskyt ohnísk a v istých prípadoch aj výskyt závažných epidémií, ktoré predstavujú ohrozenie zdravotného stavu vnímavých hospodárskych zvierat v Spoločenstve.

               (8)

               Vzhľadom na to, že sa objavujú nové vírusové topotypy, a vzhľadom na regionálne zhoršenie kontrolných opatrení Spoločenstvo v úzkej spolupráci s EUFMD a pomocou prostriedkov zo zvereneckého fondu 911100/MTF/003/EHS podporilo kampane núdzového očkovania v Turecku a Zakaukazsku.

               (9)

               Spoločenstvo a Organizácia Spojených národov podpísali 29. apríla 2003 Dohodu o novom finančnom a administratívnom rámci, ktorá vytvorila priaznivé podmienky na realizáciu dohody medzi Komisiou Európskych spoločenstiev a Organizáciou pre výživu a poľnohospodárstvo Organizácie Spojených národov podpísanej 17. júla 2003.

               (10)

               V súlade s rozhodnutím Komisie 2005/436/ES z 13. júna 2005 o spolupráci Spoločenstva s Organizáciou pre výživu a poľnohospodárstvo so zvláštnym zreteľom na činnosti, ktoré vykonáva Európska komisia na kontrolu krívačky a slintačky (4), Komisia uzatvorila Vykonávaciu dohodu MTF/INT/003/EHS911100 (TFEU970089129) o stálych činnostiach financovaných ES a vykonávaných Európskou komisiou FAO na kontrolu krívačky a slintačky, ktorá bola podpísaná 1. septembra 2005 a vykonávaná od 1. januára 2005 do 31. decembra 2008.

               (11)

               Je vhodné obnoviť uvedenú vykonávaciu dohodu a stanoviť príspevok Spoločenstva do zvereneckého fondu 911100MTF/INT/003/EHS.

               (12)

               Vzhľadom na postupné rozšírenie Európskej únie v rokoch 2004 a 2007 je vhodné, aby bol príslušný príspevok Spoločenstva stanovený v maximálnej výške 8 000 000 EUR na obdobie štyroch rokov. Rozpočet zvereneckého fondu na rok 2009 by mal pozostávať z konečného zostatku jeho finančných prostriedkov k 31. decembru 2008 a príspevku Spoločenstva tak, aby táto suma v USD zodpovedala 2 000 000 EUR. Výdavky by sa mali následne vyrovnávať ročnými platbami.

               (13)

               Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

         ROZHODLA TAKTO:
   Článok 1
   1.   Zostatok zvereneckého fondu 911100MTF/INT/003/EHS (TFEU 970089129) (ďalej len „zverenecký fond“) k 31. decembru 2008 sa stanovuje na 677 855 EUR.
   2.   Finančný príspevok Spoločenstva do zvereneckého fondu sa stanovuje na maximálnu výšku 8 000 000 EUR na obdobie štyroch rokov od 1. januára 2009.
   3.   Prvá splátka sumy uvedenej v odseku 2 za rok 2009 pozostáva:

               a)

               zo zostatku uvedeného v odseku 1;

               b)

               z príspevku Spoločenstva v takej výške, aby celková suma zvereneckého fondu v USD zodpovedala sume 2 000 000 EUR.

         4.   Výdavky zvereneckého fondu počas rokov 2009, 2010, 2011 a 2012 sa vyrovnajú ročnými príspevkami Spoločenstva splatnými v rokoch 2010, 2011, 2012 a 2013. Vyplatenie týchto príspevkov je však podmienené existenciou disponibilných finančných prostriedkov v rozpočte Spoločenstva.
   5.   Ročné príspevky Spoločenstva uvedené v odseku 4 vychádzajú z finančnej správy vypracovanej Európskou komisiou na kontrolu slintačky a krívačky (EUFMD) na účely výročného zasadania Výkonného výboru alebo polročného plenárneho zasadania EUFMD, ktorá je podložená podrobnou dokumentáciou v súlade s pravidlami Organizácie pre výživu a poľnohospodárstvo (FAO).
   Článok 2
   1.   Medzi Komisiou a FAO sa na obdobie štyroch rokov so začiatkom 1. januára 2009 uzatvára Vykonávacia dohoda o využívaní a spravovaní zvereneckého fondu.
   2.   Zverenecký fond spravujú spoločne Komisia a EUFMD v súlade s vykonávacou dohodou uvedenou v odseku 1.

      V Bruseli 22. júna 2009

            Za Komisiu

         Androulla VASSILIOU

            členka Komisie

      (1)  Ú. v. ES L 224, 18.8.1990, s. 19.

      (2)  Ú. v. ES L 224, 18.8.1990, s. 13.

      (3)  Ú. v. EÚ L 306, 22.11.2003, s. 1.

      (4)  Ú. v. EÚ L 151, 14.6.2005, s. 26.


title: Rozhodnutie č. E1 z  12. júna 2009 o praktických opatreniach pre prechodné obdobie na výmenu údajov elektronickými prostriedkami, ktoré sú uvedené v článku 4 nariadenia Európskeho parlamentu a Rady (ES) č. 987/2009 (Text s významom pre EHP a dohodu medzi ES a Švajčiarskom)

text:
               24.4.2010

               SK

               Úradný vestník Európskej únie

               C 106/9

         ROZHODNUTIE č. E1
   z 12. júna 2009
   o praktických opatreniach pre prechodné obdobie na výmenu údajov elektronickými prostriedkami, ktoré sú uvedené v článku 4 nariadenia Európskeho parlamentu a Rady (ES) č. 987/2009
   (Text s významom pre EHP a dohodu medzi ES a Švajčiarskom)
   2010/C 106/03
   SPRÁVNA KOMISIA PRE KOORDINÁCIU SYSTÉMOV SOCIÁLNEHO ZABEZPEČENIA,
   so zreteľom na článok 72 písm. a) nariadenia Európskeho parlamentu a Rady (ES) č. 883/2004 z 29. apríla 2004 o koordinácii systémov sociálneho zabezpečenia (1), na základe ktorého je správna komisia zodpovedná za riešenie všetkých správnych otázok a otázok výkladu, ktoré vznikajú v súvislosti s ustanoveniami nariadenia (ES) č. 883/2004 a nariadenia Európskeho parlamentu a Rady (ES) č. 987/2009 zo 16. septembra 2009, ktorým sa stanovuje postup vykonávania nariadenia (ES) č. 883/2004 o koordinácii systémov sociálneho zabezpečenia (2),
   so zreteľom na článok 72 písm. d) nariadenia (ES) č. 883/2004 o koordinácii systémov sociálneho zabezpečenia, na základe ktorého správna komisia čo najviac podporuje využívanie nových technológií,
   so zreteľom na článok 4 nariadenia Európskeho parlamentu a Rady (ES) č. 987/2009, na základe ktorého „Zasielanie údajov medzi inštitúciami alebo styčnými orgánmi sa uskutočňuje elektronickými prostriedkami…“ a „Správna komisia určí štruktúru, obsah, formu a podrobné mechanizmy výmeny dokumentov a štruktúrovaných elektronických dokumentov“,
   so zreteľom na článok 95 nariadenia (ES) č. 987/2009, ktorý sa týka prechodného obdobia a v ktorom sa uvádza, že „Každý členský štát môže využiť prechodné obdobie na zavedenie výmeny údajov elektronickými prostriedkami …“ a že „Tieto prechodné obdobia nepresiahnu 24 mesiacov odo dňa nadobudnutia účinnosti vykonávacieho nariadenia.“,
   keďže:

               (1)

               Článkom 95 nariadenia (ES) č. 987/2009 sa správna komisia poveruje, aby stanovila praktické opatrenia pre potrebné prechodné obdobia, pokiaľ ide o zabezpečenie nevyhnutnej výmeny údajov na uplatňovanie základného nariadenia a vykonávacieho nariadenia.

               (2)

               Je nevyhnutné objasniť základné zásady, ktoré majú uplatňovať inštitúcie počas prechodného obdobia.

               (3)

               Očakáva sa, že po dátume nadobudnutia účinnosti nových nariadení bude stále značný počet nevyriešených žiadostí, v prípade ktorých vznikol nárok na základe nariadenia (EHS) č. 1408/71 pred týmto dátumom, a že v súvislosti s týmito žiadosťami sa navrhuje, aby výmena informácií bola vo všeobecnosti založená na postupoch uvedených v nariadení Rady (EHS) č. 1408/71 (3) a nariadení Rady (EHS) č. 574/72 (4) vrátane využívania E-formulárov.

               (4)

               Z článku 94 ods. 1 nariadenia (ES) č. 987/2009 vyplýva, že za okolností uvedených v predchádzajúcom odôvodnení dochádza k dvojitému stanoveniu dávky, pričom príjemca dostáva vyššiu dávku.

               (5)

               V praxi sa však v prevažnej väčšine prípadov, ak nie vo všetkých prípadoch, priznávanie dávok založené na bývalých nariadeniach nezlepší uplatňovaním nových nariadení. Preto sa usudzuje, že nie je reálne očakávať, že inštitúcie za týchto okolností budú vykonávať dvojité postupy podľa nariadení (EHS) č. 574/72 a (ES) č. 987/2009.

               (6)

               V odseku 5 rozhodnutia č. H1 (5) sa objasňuje status osvedčení (E-formulárov) a európskeho preukazu zdravotného poistenia (vrátane dočasných náhradných potvrdení) vydaných pred dňom nadobudnutia účinnosti nariadení (ES) č. 883/2004 a (ES) č. 987/2009.

               (7)

               V rámci prechodného obdobia je úplne na členských štátoch, aby rozhodli, kedy sú pripravené zapojiť sa do elektronickej výmeny informácií o sociálnom zabezpečení (Electronic Exchange of Social Security Information – EESSI) ako celok alebo po jednotlivých sektoroch.
               Konajúc v súlade s podmienkami ustanovenými v článku 71 ods. 2 nariadenia (ES) č. 883/2004,

         ROZHODLA TAKTO:

               1.

               Počas prechodného obdobia je usmerňujúcou zásadou dobrá spolupráca medzi inštitúciami, pragmatizmus a flexibilita. Rozhodujúcou je predovšetkým potreba zaručiť bezproblémový prechod pre obyvateľov, ktorí si uplatňujú svoje práva na základe nových nariadení.

               2.

               Odo dňa nadobudnutia účinnosti nariadenia (ES) č. 883/04 a nariadenia (ES) č. 987/2009 tlačené verzie štruktúrovaných elektronických dokumentov (Structured Electronic Documents – SED) nahradia E-formuláre podľa nariadení (EHS) č. 1408/71 a (EHS) č. 574/72.

               3.

               Bez ohľadu na odsek 2 môžu členské štáty, ktoré majú vnútroštátne elektronické aplikácie, ktoré vytvárajú E-formuláre, alebo ktoré majú zavedené elektronické výmeny (napríklad, projekty Build), ktoré odôvodnene nemožno vymeniť v tomto časovom rámci, pokračovať v ich využívaní počas prechodného obdobia, pokiaľ sú v plnej miere zaručené práva obyvateľov podľa nových nariadení.

               4.

               Počas prechodného obdobia inštitúcia vo všetkých prípadoch uzná príslušné informácie na akomkoľvek dokumente vydanom inou inštitúciou, a to aj vtedy, ak je založený na zastaralom formáte, obsahu alebo štruktúre. V prípade pochybností týkajúcich sa práv dotknutých obyvateľov sa inštitúcia v duchu dobrej spolupráce obráti na inštitúciu, ktorá vydala dokument.

               5.

               Ako je uvedené v odseku 5 rozhodnutia č. H1, E-formuláre, dokumenty a európske preukazy zdravotného poistenia (vrátane náhradných certifikátov k EPZP) vydané pred dňom nadobudnutia účinnosti nariadení (ES) č. 883/2004 a (ES) č. 987/2009 budú naďalej platné a orgány ostatných členských štátov ich budú zohľadňovať aj po tomto dni, až do uplynutia ich vlastného dátumu platnosti alebo dovtedy, kým nebudú zrušené alebo nahradené dokumentmi vydanými alebo oznámenými na základe nariadení (ES) č. 883/2004 a (ES) č. 987/2009.

               6.

               Každý členský štát sa pri realizácii elektronickej výmeny informácií o sociálnom zabezpečení (Electronic Exchange of Social Security Information – EESSI) môže riadiť flexibilným postupným prístupom, po jednotlivých sektoroch, keďže získava prístup do EESSI prostredníctvom svojho prístupového bodu(-ov). Členský štát sa môže aj rozhodnúť, že vstúpi do EESSI iba vtedy, keď to bude umožnené všetkým jeho sektorom.

               7.

               Mať umožnený vstup do EESSI znamená, že príslušný sektor/prístupový bod môže v uvedenom sektore zasielať do prístupových bodov ostatných členských štátov aj prijímať od nich všetky odkazy.

               8.

               Informácie o tom, ktorý sektor v ktorom členskom štáte je spojený s EESSI, sú uvedené v zozname, ktorý je prístupný pre vnútroštátne inštitúcie a tiež zobrazený v adresári EESSI. Členské štáty zodpovedajúcim spôsobom písomne informujú správnu komisiu pred dňom pripojenia.

               9.

               Počas prechodného obdobia sa výmena informácií medzi dvoma členskými štátmi v rámci sektora uskutočňuje buď v rámci EESSI, alebo mimo EESSI. Nesmie dochádzať ku kombinácii oboch postupov, čím nie sú dotknuté dvojstranné dohody, ktoré sa môžu týkať napríklad spoločného testovania alebo školenia alebo podobných dôvodov.

               10.

               Inštitúciám sa sprístupní štandardizovaný formát tlačených SED, ktorý schváli správna komisia.

               11.

               Toto rozhodnutie sa uverejní v Úradnom vestníku Európskej únie. Uplatňuje sa odo dňa nadobudnutia účinnosti nariadenia (ES) č. 987/2009.

            Predsedníčka správnej komisie

         Gabriela PIKOROVÁ

      (1)  Ú. v. EÚ L 166, 30. 4.2004, s. 1.

      (2)  Ú. v. EÚ L 284, 30.10.2009, s. 1.

      (3)  Ú. v. ES L 149, 5.7.1971, s. 2.

      (4)  Ú. v. ES L 74, 27.3.1972, s. 1.

      (5)  Pozri stranu 13 tohto úradného vestníka.


title: 2012/193/EÚ: Rozhodnutie Rady z  13. marca 2012 o uzavretí Dohody medzi Európskou úniou a Islandskou republikou, Lichtenštajnským kniežatstvom, Nórskym kráľovstvom a Švajčiarskou konfederáciou o účasti týchto štátov na práci výborov, ktoré pomáhajú Európskej komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis , v mene Únie

text:
               13.4.2012

               SK

               Úradný vestník Európskej únie

               L 103/3

         ROZHODNUTIE RADY
   z 13. marca 2012
   o uzavretí Dohody medzi Európskou úniou a Islandskou republikou, Lichtenštajnským kniežatstvom, Nórskym kráľovstvom a Švajčiarskou konfederáciou o účasti týchto štátov na práci výborov, ktoré pomáhajú Európskej komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis, v mene Únie
   (2012/193/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej články 74, 77 a 79 v spojení s článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:

               (1)

               Na základe oprávnenia, ktoré Komisia získala 15. mája 2006, boli ukončené rokovania s Islandskou republikou, Lichtenštajnským kniežatstvom, Nórskym kráľovstvom a Švajčiarskou konfederáciou týkajúce sa účasti týchto štátov na práci výborov, ktoré pomáhajú Komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis.

               (2)

               V súlade s rozhodnutím Rady 2012/192/EÚ (1) a s výhradou jej neskoršieho uzavretia bola Dohoda medzi Európskou úniou a Islandskou republikou, Lichtenštajnským kniežatstvom, Nórskym kráľovstvom a Švajčiarskou konfederáciou o účasti týchto štátov na práci výborov, ktoré pomáhajú Európskej komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis (ďalej len „dohoda“) podpísaná v mene Európskej únie 22. septembra 2011.

               (3)

               Dohoda by sa mala uzavrieť.

               (4)

               Týmto rozhodnutím nie je dotknuté postavenie Spojeného kráľovstva na základe Protokolu, ktorým sa začleňuje schengenské acquis do rámca Európskej únie a ktorý je pripojený k Zmluve o Európskej únii a k Zmluve o fungovaní Európskej únie, a na základe rozhodnutia Rady 2000/365/ES z 29. mája 2000, ktoré sa týka požiadavky Spojeného kráľovstva Veľkej Británie a Severného Írska zúčastňovať sa na niektorých ustanoveniach schengenského acquis
                   (2).

               (5)

               Týmto rozhodnutím nie je dotknuté postavenie Írska na základe Protokolu, ktorým sa začleňuje schengenské acquis do rámca Európskej únie a ktorý je pripojený k Zmluve o Európskej únii a k Zmluve o fungovaní Európskej únie, a na základe rozhodnutia Rady 2002/192/ES z 28. februára 2002 o požiadavke Írska zúčastňovať sa na niektorých ustanoveniach schengenského acquis
                   (3).

               (6)

               Týmto rozhodnutím nie je dotknuté postavenie Dánska na základe Protokolu o postavení Dánska, ktorý je pripojený k Zmluve o Európskej únii a k Zmluve o fungovaní Európskej únie,

         PRIJALA TOTO ROZHODNUTIE:
   Článok 1
   Dohoda medzi Európskou úniou a Islandskou republikou, Lichtenštajnským kniežatstvom, Nórskym kráľovstvom a Švajčiarskou konfederáciou o účasti týchto štátov na práci výborov, ktoré pomáhajú Európskej komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis (ďalej len „dohoda“) a spoločné vyhlásenie pripojené k uvedenej dohode sa týmto schvaľujú v mene Únie.
   Text dohody je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) v mene Únie uložiť schvaľovaciu listinu v súlade s článkom 7 ods. 4 dohody s cieľom vyjadriť súhlas Únie s tým, že je dohodou viazaná.
   Článok 3
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 13. marca 2012

            Za Radu

            predsedníčka

         M. VESTAGER

      (1)  Pozri stranu 1 tohto úradného vestníka.

      (2)  Ú. v. ES L 131, 1.6.2000, s. 43.

      (3)  Ú. v. ES L 64, 7.3.2002, s. 20.
    ---documentbreak---

               13.4.2012

               SK

               Úradný vestník Európskej únie

               L 103/4

         DOHODA
   medzi Európskou úniou a Islandskou republikou, Lichtenštajnským kniežatstvom, Nórskym kráľovstvom a Švajčiarskou konfederáciou o účasti týchto štátov na práci výborov, ktoré pomáhajú Európskej komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis

   EURÓPSKA ÚNIA
   a
   ISLANDSKÁ REPUBLIKA,
   ďalej len „Island“,
   LICHTENŠTAJNSKÉ KNIEŽATSTVO,
   ďalej len „Lichtenštajnsko“,
   NÓRSKE KRÁĽOVSTVO,
   ďalej len „Nórsko“, a
   ŠVAJČIARSKA KONFEDERÁCIA,
   ďalej len „Švajčiarsko“,
   spoločne ďalej len „pridružené štáty“,
   SO ZRETEĽOM na dohodu uzavretú 18. mája 1999 medzi Radou Európskej únie a Islandskou republikou a Nórskym kráľovstvom o pridružení týchto štátov k vykonávaniu, uplatňovaniu a vývoju schengenského acquis, ďalej len „dohoda o pridružení uzavretá s Islandom a Nórskom“,
   SO ZRETEĽOM na dohodu podpísanú 26. októbra 2004 medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ďalej len „dohoda o pridružení uzavretá so Švajčiarskom“,
   SO ZRETEĽOM na protokol podpísaný 28. februára 2008 medzi Európskou úniou, Európskym spoločenstvom, Švajčiarskou konfederáciou a Lichtenštajnským kniežatstvom o pristúpení Lichtenštajnského kniežatstva k Dohode medzi Európskou úniou, Európskym spoločenstvom a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a vývoju schengenského acquis, ďalej len „protokol o pridružení uzavretý s Lichtenštajnskom“,
   SO ZRETEĽOM na dohodu vo forme výmeny listov uzavretú 18. mája 1999 medzi Radou Európskej únie a Islandskou republikou a Nórskym kráľovstvom o výboroch, ktoré pomáhajú Európskej komisii pri výkone jej vykonávacích právomocí,
   SO ZRETEĽOM na dohodu vo forme výmeny listov podpísanú 26. októbra 2004 medzi Radou Európskej únie a Švajčiarskou konfederáciou o výboroch, ktoré pomáhajú Európskej komisii pri výkone jej vykonávacích právomocí,
   SO ZRETEĽOM na vyhlásenie k protokolu o pridružení uzavretému s Lichtenštajnskom podpísané 28. februára 2008 o účasti vo výboroch, ktoré pomáhajú Európskej komisii pri výkone jej vykonávacích právomocí,
   BERÚC DO ÚVAHY, že nové akty alebo opatrenia schengenského acquis prijaté Európskou komisiou, ďalej len „Komisia“, pri výkone jej vykonávacích právomocí, na ktoré sa vzťahujú postupy ustanovené v tejto dohode, sa uplatňujú súčasne v Európskej únii a jej príslušných členských štátoch, ako aj v pridružených štátoch,
   BERÚC DO ÚVAHY potrebu zaistiť uplatňovanie a jednotné vykonávanie nových aktov alebo opatrení schengenského acquis, čo si vyžaduje účasť pridružených štátov na práci výborov, ktoré pomáhajú Komisii pri výkone jej vykonávacích právomocí, keď sa prijímajú rozhodnutia o aktoch alebo opatreniach predstavujúcich vývoj schengenského acquis,
   KEĎŽE dohody o pridružení neobsahujú podrobné pravidlá účasti pridružených štátov na práci výborov, ktoré pomáhajú Komisii pri výkone jej vykonávacích právomocí, keď sa prijímajú rozhodnutia o aktoch alebo opatreniach predstavujúcich vývoj schengenského acquis,
   KEĎŽE účasť Islandskej republiky, Nórskeho kráľovstva a Lichtenštajnského kniežatstva vo výbore, ktorý pomáha Komisii pri výkone jej vykonávacích právomocí zavedených smernicou Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (1), je v súčasnosti upravená Dohodou o Európskom hospodárskom priestore, zatiaľ čo účasť Švajčiarskej konfederácie v tomto výbore sa upravuje na základe výmeny listov pripojených k dohode o pridružení uzavretej so Švajčiarskom,
   SA DOHODLI TAKTO:
   Článok 1
   Táto dohoda sa vzťahuje na akty alebo opatrenia, ktorými sa mení a dopĺňa schengenské acquis alebo ktoré sú na tomto acquis založené a prijaté Komisiou v rámci výkonu jej vykonávacích právomocí v súvislosti s vykonávaním, uplatňovaním a vývojom schengenského acquis.
   Článok 2
   1.   Pridružené štáty sa ako pozorovatelia zúčastňujú na práci výborov, ktoré pomáhajú Komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis, ďalej len „schengenské komitologické výbory“, ktoré sú uvedené v prílohe k tejto dohode.
   2.   Ak sa novým aktom, ktorý mení a dopĺňa schengenské acquis alebo ktorý je na tomto acquis založený, zriaďuje nový výbor, ktorý pomáha Komisii pri výkone jej vykonávacích právomocí, pridružené štáty sa zúčastňujú na práci tohto výboru odo dňa nadobudnutia účinnosti aktu, ktorým sa tento výbor zriaďuje.
   3.   Zoznam schengenských komitologických výborov Komisia pravidelne aktualizuje a uverejňuje sa v Úradnom vestníku Európskej únie.
   Článok 3
   1.   Zástupcovia pridružených štátov sa zúčastňujú na práci schengenských komitologických výborov spôsobom, ktorý je uvedený v tomto článku.
   2.   Pridružené štáty majú v schengenských komitologických výboroch príležitosť:

               —

               vysvetliť problémy, ktoré majú v súvislosti s konkrétnym aktom alebo opatrením týkajúcim sa vykonávania, uplatňovania alebo vývoja schengenského acquis, alebo reagovať na problémy, ktoré majú iné delegácie;

               —

               vyjadriť sa k akýmkoľvek otázkam týkajúcim sa navrhovania a vývoja ustanovení, ktoré sa ich týkajú, alebo k vykonávaniu takýchto ustanovení.

         3.   Pridružené štáty majú právo predkladať návrhy v rámci schengenských komitologických výborov. Komisia môže po prediskutovaní takéto návrhy zohľadniť s cieľom predložiť návrh alebo prijať iniciatívu.
   4.   Pridružené štáty sa nezúčastňujú na hlasovaní v schengenských komitologických výboroch a vzdialia sa, keď výbor pristúpi k hlasovaniu.
   5.   Pri príležitosti zvolania stretnutia schengenských komitologických výborov pridružené štáty dostanú program, návrh opatrení, ku ktorým majú predkladať pripomienky, a iné príslušné podkladové materiály v rovnakom čase ako členské štáty EÚ.
   6.   Zásady a podmienky prístupu verejnosti k dokumentom schengenských komitologických výborov sú rovnaké ako tie, ktoré sa vzťahujú na dokumenty Komisie (2).
   7.   Na účely uplatňovania tejto dohody a pri ustanovovaní procesných aspektov schengenských komitologických výborov sa uvedie odkaz na tento článok.
   Článok 4
   Komisia pri príprave návrhov, ktorými sa mení a dopĺňa schengenské acquis alebo ktoré sú na tomto acquis založené, neformálne konzultuje s expertmi pridružených štátov, rovnako ako s expertmi členských štátov Európskej únie, ďalej len „členské štáty“, s cieľom vypracovať svoje návrhy.
   Článok 5
   1.   Prijímanie nových aktov alebo opatrení, ktoré predstavujú vývoj schengenského acquis, je výhradne v právomoci príslušných inštitúcií Európskej únie (3).
   S výhradou odseku 3:

               —

               uvedené akty alebo opatrenia nadobúdajú účinnosť súčasne v Európskej únii a jej dotknutých členských štátoch, ako aj v pridružených štátoch, pokiaľ v týchto aktoch alebo opatreniach nie je výslovne stanovené inak,

               —

               prijatie uvedených aktov alebo opatrení každým pridruženým štátom zakladá práva a povinnosti medzi takýmto pridruženým štátom na jednej strane a Európskou úniou a tými jej členskými štátmi, ktoré sú viazané takýmito aktmi alebo opatreniami, na strane druhej.

         2.   Prijatie aktov alebo opatrení uvedených v odseku 1, na ktoré sa uplatnili postupy ustanovené v tejto dohode, sa oznamuje pridruženým štátom.
   O prijatí aktov alebo opatrení uvedených v odseku 1 informuje pridružené štáty Generálny sekretariát Komisie s odvolaním sa na tento článok, ak sa prijatie týchto aktov alebo opatrení oznamuje členským štátom.
   Ak prijatie aktov alebo opatrení uvedených v odseku 1 členským štátom neoznamuje Generálny sekretariát Komisie, o prijatí týchto aktov alebo opatrení pridružené štáty informuje generálne riaditeľstvo Komisie zodpovedné za prijatie príslušných aktov alebo opatrení, s odvolaním sa na tento článok.
   3.   Každý pridružený štát sa nezávisle rozhodne, či prijme obsah aktov alebo opatrení uvedených v odseku 1 a či ich zavedie do svojho vnútorného právneho poriadku. Takéto rozhodnutia sa oznámia Komisii do 30 dní po tom, ako Komisia informovala o príslušných aktoch alebo opatreniach.
   Na prijímanie aktov a opatrení uvedených v odseku 1 pridruženými štátmi a na dôsledky ich neprijatia sa vzťahujú tieto ustanovenia:

               —

               Island a Nórsko – článok 8 dohody o pridružení uzavretej s Islandom a Nórskom,

               —

               Švajčiarsko – článok 7 dohody o pridružení uzavretej so Švajčiarskom,

               —

               Lichtenštajnsko – článok 5 protokolu o pridružení uzavretého s Lichtenštajnskom.

         Článok 6
   1.   Pokiaľ ide o administratívne náklady spojené s vykonávaním tejto dohody, pridružené štáty ročne prispievajú do všeobecného rozpočtu Európskej únie sumou 500 000 EUR, pričom podiel každého zúčastneného štátu sa určí na základe hrubého domáceho produktu v pomere k hrubému domácemu produktu všetkých zúčastnených štátov, po vykonaní ročnej úpravy na základe miery inflácie v Európskej únii.
   Suma 500 000 EUR sa upravuje na základe výmeny listov, ak si to vyžaduje vývoj z hľadiska počtu schengenských komitologických výborov, v ktorých sa pridružené štáty zúčastňujú, alebo frekvencie ich stretnutí.
   2.   Cestovné náklady zástupcov, ktorí sa zúčastňujú na stretnutiach schengenských komitologických výborov, sa nepreplácajú.
   Článok 7
   1.   Generálny tajomník Rady Európskej únie je depozitárom tejto dohody.
   2.   Európska únia a pridružené štáty schvaľujú túto dohodu v súlade so svojimi vlastnými postupmi.
   3.   Na nadobudnutie platnosti tejto dohody je potrebné schválenie Európskou úniou a aspoň jedným pridruženým štátom.
   4.   Táto dohoda nadobúda medzi Európskou úniou a príslušným pridruženým štátom v platnosť v prvý deň druhého mesiaca po uložení príslušnej schvaľovacej alebo ratifikačnej listiny u depozitára.
   5.   V prípade Lichtenštajnska táto dohoda nadobúda platnosť až po nadobudnutí platnosti protokolu o pridružení uzavretého s Lichtenštajnskom.
   Článok 8
   1.   V prípade Nórska a Islandu platnosť tejto dohody končí, ak sa skončí platnosť príslušnej dohody o pridružení uzavretej s Islandom alebo Nórskom.
   2.   V prípade Švajčiarska platnosť tejto dohody končí, ak sa skončí platnosť dohody o pridružení uzavretej so Švajčiarskom.
   3.   V prípade Lichtenštajnska platnosť tejto dohody končí, ak sa skončí platnosť protokolu o pridružení uzavretého s Lichtenštajnskom.
   4.   Skončenie platnosti sa oznamuje depozitárovi.
   Článok 9
   Táto dohoda a spoločné vyhlásenie sú vypracované v jednom origináli v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom, islandskom a nórskom jazyku, pričom každé znenie je rovnako autentické.

      Съставено в Брюксел на двадесет и втори септември две хиляди и единадесета година.
      Hecho en Bruselas, el veintidós de septiembre de dos mil once.
      V Bruselu dne dvacátého druhého září dva tisíce jedenáct.
      Udfærdiget i Bruxelles den toogtyvende september to tusind og elleve.
      Geschehen zu Brüssel am zweiundzwanzigsten September zweitausendelf.
      Kahe tuhande üheteistkümnenda aasta septembrikuu kahekümne teisel päeval Brüsselis.
      Έγινε στις Βρυξέλλες, στις είκοσι δύο Σεπτεμβρίου δύο χιλιάδες έντεκα.
      Done at Brussels on the twenty-second day of September in the year two thousand and eleven.
      Fait à Bruxelles, le vingt-deux septembre deux mille onze.
      Fatto a Bruxelles, addì ventidue settembre duemilaundici.
      Briselē, divi tūkstoši vienpadsmitā gada divdesmit otrajā septembrī.
      Priimta du tūkstančiai vienuoliktų metų rugsėjo dvidešimt antrą dieną Briuselyje.
      Kelt Brüsszelben, a kétezer-tizenegyedik év szeptember huszonkettedik napján.
      Magħmul fi Brussell, fit-tnejn u għoxrin jum ta' Settembru tas-sena elfejn u ħdax.
      Gedaan te Brussel, de tweeëntwintigste september tweeduizend elf.
      Sporządzono w Brukseli dnia dwudziestego drugiego września roku dwa tysiące jedenastego.
      Feito em Bruxelas, em vinte e dois de setembro de dois mil e onze.
      Întocmit la Bruxelles la douăzeci și doi septembrie două mii unsprezece.
      V Bruseli dňa dvadsiateho druhého septembra dvetisícjedenásť.
      V Bruslju, dne dvaindvajsetega septembra leta dva tisoč enajst.
      Tehty Brysselissä kahdentenakymmenentenätoisena päivänä syyskuuta vuonna kaksituhattayksitoista.
      Som skedde i Bryssel den tjugoandra september tjugohundraelva.
      Gjört í Brussel þann tuttugasta og annan september árið tvö þúsund og ellefu.
      Utferdiget i Brussel den tjueandre september to tusen og elleve.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         Fyrir hönd lýðveldisins Íslands

         Für das Fürstentum Liechtenstein

         For Kongeriket Norge

         Für die Schweizerische Eidgenossenschaft
         Pour la Confédération suisse
         Per la Confederazione svizzera

      (1)  Ú. v. ES L 281, 23.11.1995, s. 31.

      (2)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).

      (3)  V čase podpisu tejto dohody sa takéto akty alebo opatrenia prijímajú Komisiou v súlade s nariadením Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13), alebo sa prijímajú v súlade s článkom 5a rozhodnutia Rady 1999/468/ES z 28. júna 1999, ktorým sa ustanovujú postupy pre výkon vykonávacích právomocí prenesených na Komisiu (Ú. v. ES L 184, 17.7.1999, s. 23), naposledy zmeneného a doplneného rozhodnutím Rady 2006/512/ES zo 17. júla 2006 (Ú. v. EÚ L 200, 22.7.2006, s. 11).
   PRÍLOHA
   Zoznam existujúcich výborov, ktoré pomáhajú Európskej komisii pri výkone jej vykonávacích právomocí v súvislosti s vykonávaním, uplatňovaním a vývojom schengenského acquis:

               —

               Výbor zriadený nariadením Rady (ES) č. 1683/95 z 29. mája 1995 stanovujúcim jednotný formát víz (1).

               —

               Výbor zriadený nariadením Európskeho parlamentu a Rady (ES) č. 1987/2006 z 20. decembra 2006 o zriadení, prevádzke a využívaní Schengenského informačného systému druhej generácie (SIS II) (2) a rozhodnutím Rady 2007/533/SVV z 12. júna 2007 o zriadení, prevádzke a využívaní Schengenského informačného systému druhej generácie (SIS II) (3); tento výbor pomáha Európskej komisii takisto pri uplatňovaní týchto právnych nástrojov:

                           —

                           nariadenie Európskeho parlamentu a Rady (ES) č. 767/2008 z 9. júla 2008 o vízovom informačnom systéme (VIS) a výmene údajov o krátkodobých vízach medzi členskými štátmi (nariadenie o VIS) (4),

                           —

                           nariadenie Rady (ES) č. 1104/2008 z 24. októbra 2008 o prechode zo Schengenského informačného systému (SIS 1+) na Schengenský informačný systém druhej generácie (SIS II) (5),

                           —

                           rozhodnutie Rady 2008/839/SVV z 24. októbra 2008 o prechode zo Schengenského informačného systému (SIS 1+) na Schengenský informačný systém druhej generácie (SIS II) (6).

               —

               Výbor zriadený rozhodnutím Rady 2004/201/SVV z 19. februára 2004 o postupoch na zmenu a doplnenie príručky Sirene (7) a nariadením Rady (ES) č. 378/2004 z 19. februára 2004 o postupoch na zmenu a doplnenie príručky Sirene (8) – na pomoc Európskej komisii pri zmene a doplnení príručky Sirene.

               —

               Výbor zriadený rozhodnutím Rady 2005/267/ES zo 16. marca 2005 o zriadení bezpečnej webovej informačnej a koordinačnej siete pre služby riadenia migrácie členských štátov (9).

               —

               Výbor zriadený nariadením Európskeho parlamentu a Rady (ES) č. 562/2006 z 15. marca 2006, ktorým sa ustanovuje kódex Spoločenstva o pravidlách upravujúcich pohyb osôb cez hranice (Kódex schengenských hraníc) (10) – na pomoc Európskej komisii v oblasti vonkajších hraníc.

               —

               Výbor „Solidarita a riadenie migračných tokov“ zriadený rozhodnutím Európskeho parlamentu a Rady č. 574/2007/ES z 23. mája 2007, ktorým sa zriaďuje Fond pre vonkajšie hranice na obdobie rokov 2007 až 2013 ako súčasť všeobecného programu Solidarita a riadenie migračných tokov (11).

               —

               Výbor zriadený nariadením Európskeho parlamentu a Rady (ES) č. 810/2009 z 13. júla 2009, ktorým sa ustanovuje vízový kódex Spoločenstva (vízový kódex) (12) – „výbor pre víza“.

      (1)  Ú. v. ES L 164, 14.7.1995, s. 1.

      (2)  Ú. v. EÚ L 381, 28.12.2006, s. 4.

      (3)  Ú. v. EÚ L 205, 7.8.2007, s. 63.

      (4)  Ú. v. EÚ L 218, 13.8.2008, s. 60.

      (5)  Ú. v. EÚ L 299, 8.11.2008, s. 1.

      (6)  Ú. v. EÚ L 299, 8.11.2008, s. 43.

      (7)  Ú. v. EÚ L 64, 2.3.2004, s. 45.

      (8)  Ú. v. EÚ L 64, 2.3.2004, s. 5.

      (9)  Ú. v. EÚ L 83, 1.4.2005, s. 48.

      (10)  Ú. v. EÚ L 105, 13.4.2006, s. 1.

      (11)  Ú. v. EÚ L 144, 6.6.2007, s. 22.

      (12)  Ú. v. EÚ L 243, 15.9.2009, s. 1.
 ---documentbreak--- NA ---documentbreak---

               13.4.2012

               SK

               Úradný vestník Európskej únie

               L 103/10

         SPOLOČNÉ VYHLÁSENIE ZMLUVNÝCH STRÁN O OSOBITNOM PRIDRUŽENÍ K VYKONÁVANIU, UPLATŇOVANIU A VÝVOJU SCHENGENSKÉHO ACQUIS
   Zmluvné strany spoločne vyhlasujú, že osobitné pridruženie Islandskej republiky, Lichtenštajnského kniežatstva, Nórskeho kráľovstva a Švajčiarskej konfederácie k vykonávaniu, uplatňovaniu a vývoju schengenského acquis nie je možné považovať za právny ani politický precedens pre akúkoľvek inú oblasť spolupráce medzi Európskou úniou a týmito štátmi.


title: 2008/305/ES: Rozhodnutie Rady z  18. februára 2008 o uzavretí Dohody medzi Európskym spoločenstvom a Panamskou republikou o určitých aspektoch leteckých dopravných služieb

text:
               16.4.2008

               SK

               Úradný vestník Európskej únie

               L 106/6

         ROZHODNUTIE RADY
   z 18. februára 2008
   o uzavretí Dohody medzi Európskym spoločenstvom a Panamskou republikou o určitých aspektoch leteckých dopravných služieb
   (2008/305/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 80 ods. 2 v spojení s článkom 300 ods. 2 prvým pododsekom prvou vetou a článkom 300 ods. 3 prvým pododsekom,
   so zreteľom na návrh Komisie,
   so zreteľom na stanovisko Európskeho parlamentu,
   keďže:

               (1)

               Rada 5. júna 2003 poverila Komisiu, aby začala rokovania s tretími krajinami o nahradení určitých ustanovení v platných dvojstranných dohodách dohodou so Spoločenstvom.

               (2)

               Komisia dojednala v mene Spoločenstva s Panamskou republikou dohodu o určitých aspektoch leteckých dopravných služieb (ďalej len „dohoda“) v súlade s mechanizmami a smernicami v prílohe k rozhodnutiu Rady, ktorým sa Komisia poveruje začať rokovania s tretími krajinami o nahradení určitých ustanovení v platných dvojstranných dohodách dohodou so Spoločenstvom.

               (3)

               Dohoda bola podpísaná 1. októbra 2007 v mene Spoločenstva s výhradou jej možného neskoršieho uzavretia.

               (4)

               Dohoda by sa mala schváliť,

         ROZHODLA TAKTO:
   Článok 1
   1.   Týmto sa v mene Spoločenstva schvaľuje Dohoda medzi Európskym spoločenstvom a Panamskou republikou o určitých aspektoch leteckých dopravných služieb.
   2.   Text dohody je pripojený k tomuto rozhodnutiu (1).
   Článok 2
   Predseda Rady sa týmto poveruje určiť osobu splnomocnenú vydať oznámenia podľa článku 9 ods. 1 dohody.

      V Bruseli 18. februára 2008

            Za Radu

            predseda

         D. RUPEL

      (1)  Pozri stranu 7 tohto úradného vestníka.
    ---documentbreak---

               16.4.2008

               SK

               Úradný vestník Európskej únie

               L 106/7

         DOHODA
   medzi Európskym spoločenstvom a Panamskou republikou o určitých aspektoch leteckých dopravných služieb
   EURÓPSKE SPOLOČENSTVO
   na jednej strane a
   PANAMSKÁ REPUBLIKA
   na strane druhej,
   ďalej len „strany“,
   POZNAMENÁVAJÚC, že medzi niekoľkými členskými štátmi Európskeho spoločenstva a Panamskou republikou sa uzavreli dvojstranné dohody o leteckých dopravných službách, ktorých súčasťou sú ustanovenia v rozpore s právom Európskeho spoločenstva,
   POZNAMENÁVAJÚC, že Európske spoločenstvo má výlučnú právomoc v súvislosti s niektorými aspektmi, ktoré môžu byť súčasťou dvojstranných dohôd o leteckých dopravných službách medzi členskými štátmi Európskeho spoločenstva a tretími krajinami,
   POZNAMENÁVAJÚC, že podľa práva Európskeho spoločenstva leteckí dopravcovia Spoločenstva usadení v členskom štáte majú právo na nediskriminačný prístup k letovým trasám medzi členskými štátmi Európskeho spoločenstva a tretími krajinami,
   SO ZRETEĽOM na dohody medzi Európskym spoločenstvom a určitými tretími krajinami, ktoré umožňujú štátnym príslušníkom týchto tretích krajín získať vlastnícky podiel v spoločnostiach leteckých dopravcov, ktorí sú držiteľmi licencie v súlade s právom Európskeho spoločenstva,
   UZNÁVAJÚC, že určité ustanovenia dvojstranných dohôd medzi členskými štátmi Európskeho spoločenstva a Panamskou republikou o leteckých dopravných službách, ktoré sú v rozpore s právom Európskeho spoločenstva, sa s ním musia zosúladiť, aby sa vytvoril pevný právny základ pre letecké dopravné služby medzi Európskym spoločenstvom a Panamskou republikou a zachovala kontinuita takýchto leteckých dopravných služieb,
   POZNAMENÁVAJÚC, že zámerom Európskeho spoločenstva nie je v rámci týchto rokovaní zvýšiť celkový objem leteckej dopravy medzi Európskym spoločenstvom a Panamskou republikou, ani ovplyvniť rovnováhu medzi leteckými dopravcami Spoločenstva a leteckými dopravcami Panamskej republiky, ani dojednať zmeny a doplnenia ustanovení platných dvojstranných dohôd o leteckých dopravných službách v súvislosti s dopravnými právami,
   DOHODLI SA TAKTO:
   Článok 1
   Všeobecné ustanovenia
   1.   Na účely tejto dohody „členské štáty“ znamenajú členské štáty Európskeho spoločenstva, „členské štáty LACAC“ znamenajú členské štáty Komisie Latinskej Ameriky pre civilné letectvo.
   2.   Odkazy vo všetkých dohodách uvedených v prílohe I na štátnych príslušníkov členského štátu, ktorý je stranou danej dohody, sa považujú za odkazy na štátnych príslušníkov členských štátov Európskeho spoločenstva.
   3.   Odkazy vo všetkých dohodách uvedených v prílohe I na leteckých dopravcov alebo letecké spoločnosti členského štátu, ktorý je stranou danej dohody, sa považujú za odkazy na leteckých dopravcov alebo letecké spoločnosti určené týmto členským štátom.
   Článok 2
   Určenie, oprávnenie a zrušenie
   1.   Ustanovenia v odsekoch 2 a 3 tohto článku nahrádzajú zodpovedajúce ustanovenia v článkoch uvedených v prílohe II písm. a) a b), pokiaľ ide o určenie leteckého dopravcu príslušným členským štátom, jeho oprávnenia a povolenia udelené Panamskou republikou a zamietnutie, zrušenie, pozastavenie alebo obmedzenie oprávnení alebo povolení leteckého dopravcu. Ustanovenia v odsekoch 4 a 5 tohto článku nahrádzajú zodpovedajúce ustanovenia v článkoch uvedených v prílohe II písm. a) a b), pokiaľ ide o určenie leteckého dopravcu Panamskou republikou, jeho oprávnenia a povolenia udelené príslušným členským štátom a zamietnutie, zrušenie, pozastavenie alebo obmedzenie oprávnení alebo povolení leteckého dopravcu.
   2.   Panamská republika po získaní určenia členským štátom udelí príslušné oprávnenia a povolenia bez zbytočného procedurálneho odkladu za predpokladu, že:

               i)

               letecký dopravca je usadený podľa Zmluvy o založení Európskeho spoločenstva na území určujúceho členského štátu a vlastní platnú licenciu na vykonávanie leteckej dopravy v súlade s právom Európskeho spoločenstva;

               ii)

               členský štát, ktorý zodpovedá za vydanie osvedčenia leteckého prevádzkovateľa, vykonáva a udržiava účinnú regulačnú kontrolu leteckého dopravcu a príslušný letecký orgán je zreteľne uvedený v určení leteckého dopravcu a

               iii)

               leteckého dopravcu priamo alebo prostredníctvom väčšinového vlastníckeho podielu vlastnia a účinne kontrolujú členské štáty a/alebo štátni príslušníci členských štátov a/alebo iné štáty uvedené v prílohe III a/alebo štátni príslušníci týchto iných štátov.

         3.   Panamská republika môže zamietnuť, zrušiť, pozastaviť alebo obmedziť oprávnenia alebo povolenia leteckého dopravcu, ktorého určil členský štát, ak:

               i)

               letecký dopravca nie je usadený podľa Zmluvy o založení Európskeho spoločenstva na území určujúceho členského štátu ani nevlastní platnú licenciu na vykonávanie leteckej dopravy v súlade s právom Európskeho spoločenstva; alebo

               ii)

               členský štát, ktorý zodpovedá za vydanie osvedčenia leteckého prevádzkovateľa, nevykonáva ani neudržiava účinnú regulačnú kontrolu leteckého dopravcu alebo príslušný letecký orgán nie je zreteľne uvedený v určení leteckého dopravcu; alebo

               iii)

               leteckého dopravcu priamo ani prostredníctvom väčšinového vlastníckeho podielu nevlastnia ani účinne nekontrolujú členské štáty a/alebo štátni príslušníci členských štátov a/alebo iné štáty uvedené v prílohe III a/alebo štátni príslušníci týchto iných štátov, alebo

               iv)

               letecký dopravca je už oprávnený vykonávať leteckú dopravu podľa dvojstrannej dohody medzi Panamskou republikou a iným členským štátom a Panamská republika preukáže, že vykonávaním dopravných práv podľa tejto dohody na trase, ktorá zahŕňa miesto v tomto inom členskom štáte, by letecký dopravca obchádzal obmedzenia týkajúce sa dopravných práv uložené touto inou dohodou, alebo

               v)

               letecký dopravca vlastní osvedčenie leteckého prevádzkovateľa, ktoré vydal členský štát, a neexistuje dvojstranná dohoda medzi Panamskou republikou a príslušným členským štátom o leteckých dopravných službách a dopravné práva tohto členského štátu boli leteckému dopravcovi, ktorého určila Panamská republika, zamietnuté.

         Panamská republika pri uplatňovaní svojho práva na základe tohto odseku nediskriminuje leteckých dopravcov Spoločenstva na základe štátnej príslušnosti.
   4.   Členský štát po získaní určenia Panamskou republikou udelí príslušné oprávnenia a povolenia bez zbytočného procedurálneho odkladu za predpokladu, že:

               i)

               letecký dopravca je usadený v Panamskej republike a

               ii)

               Panamská republika vykonáva a udržiava účinnú regulačnú kontrolu leteckého dopravcu a je zodpovedná za vydanie jeho osvedčenia leteckého prevádzkovateľa a

               iii)

               leteckého dopravcu vlastnia a účinne kontrolujú, priamo alebo prostredníctvom väčšinového vlastníckeho podielu, členské štáty LACAC a/alebo štátni príslušníci členských štátov LACAC.

         5.   Členský štát môže zamietnuť, zrušiť, pozastaviť alebo obmedziť oprávnenia alebo povolenia leteckého dopravcu, ktorého určila Panamská republika, ak:

               i)

               letecký dopravca nie je usadený v Panamskej republike alebo

               ii)

               Panamská republika nevykonáva ani neudržiava účinnú regulačnú kontrolu leteckého dopravcu, alebo Panamská republika nie je zodpovedná za vydanie jeho osvedčenia leteckého prevádzkovateľa, alebo

               iii)

               leteckého dopravcu priamo ani prostredníctvom väčšinového vlastníckeho podielu nevlastnia ani účinne nekontrolujú členské štáty LACAC a/alebo štátni príslušníci členských štátov LACAC, alebo

               iv)

               letecký dopravca je už oprávnený vykonávať leteckú dopravu podľa dvojstrannej dohody medzi členským štátom a iným členským štátom LACAC a členský štát preukáže, že vykonávaním dopravných práv podľa tejto dohody na trase, ktorá zahŕňa miesto v tomto inom členskom štáte LACAC, by letecký dopravca obchádzal obmedzenia týkajúce sa dopravných práv uložené touto inou dohodou.

         Článok 3
   Bezpečnosť
   1.   Ustanoveniami odseku 2 tohto článku sa dopĺňajú články uvedené v prílohe II písm. c).
   2.   V prípade, že členský štát určil leteckého dopravcu, ktorého regulačnú kontrolu vykonáva a udržiava iný členský štát, uplatňujú sa práva Panamskej republiky vyplývajúce z bezpečnostných ustanovení dohody medzi členským štátom, ktorý určil leteckého dopravcu, a Panamskou republikou rovnako aj na bezpečnostné normy, ktoré takýto iný členský štát prijal, vykonával alebo udržiaval, ako aj na prevádzkové oprávnenie daného leteckého dopravcu.
   Článok 4
   Zdaňovanie leteckých pohonných hmôt
   1.   Ustanoveniami odsekov 2 a 3 tohto článku sa dopĺňajú zodpovedajúce ustanovenia článkov uvedených v prílohe II písm. d).
   2.   Bez ohľadu na akékoľvek iné ustanovenie, ktoré je s týmto v rozpore, sa žiadnym ustanovením dohôd uvedených v prílohe II písm. d) členským štátom nebráni uložiť na nediskriminačnom základe dane, clá alebo iné poplatky na pohonné hmoty dodávané na ich územie na používanie v lietadle určeného leteckého dopravcu Panamskej republiky, ktorý poskytuje služby medzi miestom na území členského štátu a iným miestom na území tohto členského štátu alebo na území iného členského štátu.
   3.   Bez ohľadu na akékoľvek iné ustanovenie, ktoré je s týmto v rozpore, žiadnym ustanovením dohôd uvedených v prílohe II písm. d) sa Panamskej republike nebráni uložiť na nediskriminačnom základe dane, clá alebo iné poplatky na pohonné hmoty dodávané na jej územie na používanie v lietadle určeného leteckého dopravcu členského štátu, ktorý poskytuje služby medzi miestom na území Panamskej republiky a iným miestom na území Panamskej republiky alebo na území iného členského štátu LACAC.
   Článok 5
   Tarify za prepravu
   1.   Ustanoveniami odsekov 2 a 3 tohto článku sa dopĺňajú články uvedené v prílohe II písm. e).
   2.   Tarify účtované leteckým dopravcom (leteckými dopravcami), ktorého (ktorých) určila Panamská republika podľa dohody uvedenej v prílohe I, ktorá obsahuje ustanovenie uvedené v prílohe II písm. e), za prepravu uskutočnenú výhradne v rámci Európskeho spoločenstva podliehajú právu Európskeho spoločenstva. Právo Európskeho spoločenstva sa uplatňuje na nediskriminačnom základe.
   3.   Tarify účtované leteckým dopravcom (leteckými dopravcami), ktorého (ktorých) určil členský štát podľa dohody uvedenej v prílohe I, ktorá obsahuje ustanovenie uvedené v prílohe II písm. e), za prepravu uskutočnenú medzi Panamskou republikou a iným členským štátom LACAC podliehajú panamskému právu týkajúcemu sa vedúceho postavenia pri tvorbe cien a uplatňovanému na nediskriminačnom základe.
   Článok 6
   Zlučiteľnosť s pravidlami hospodárskej súťaže
   1.   Bez ohľadu na akékoľvek iné ustanovenie, ktoré je s týmto v rozpore, sa žiadnym ustanovením dohôd uvedených v prílohe I nesmie i) uprednostňovať prijatie dohôd medzi spoločnosťami, prijatie rozhodnutí združeniami spoločností alebo zosúladenie postupov, ktoré zabraňujú hospodárskej súťaži alebo ju narúšajú či obmedzujú; ii) posilňovať účinky žiadnej takejto dohody, rozhodnutia alebo zosúladeného postupu; ani iii) delegovať na súkromné hospodárske subjekty zodpovednosť za opatrenia, ktoré zabraňujú hospodárskej súťaži, narúšajú ju alebo ju obmedzujú.
   2.   Ustanovenia dohôd, ktorých zoznam obsahuje príloha I a ktoré nie sú zlučiteľné s odsekom 1 tohto článku, sa neuplatňujú.
   Článok 7
   Prílohy k dohode
   Prílohy k tejto dohode tvoria jej neoddeliteľnú súčasť.
   Článok 8
   Revízia alebo zmena a doplnenie
   Strany môžu túto dohodu po vzájomnom súhlase kedykoľvek zrevidovať alebo zmeniť a doplniť.
   Článok 9
   Nadobudnutie platnosti
   Táto dohoda nadobúda platnosť dňom, keď si strany vzájomne písomne oznámia, že ich príslušné vnútorné postupy, ktoré sú potrebné na nadobudnutie platnosti dohody, sú ukončené.
   Článok 10
   Ukončenie platnosti dohody
   1.   Ak by sa ukončila platnosť niektorej z dohôd uvedených v prílohe I, ukončí sa zároveň platnosť všetkých ustanovení tejto dohody, ktoré sa týkajú príslušnej dohody uvedenej v prílohe I.
   2.   Ak by sa ukončila platnosť všetkých dohôd uvedených v prílohe I, ukončí sa zároveň platnosť tejto dohody.

      NA DÔKAZ TOHO podpísaní splnomocnení zástupcovia podpísali túto dohodu.
      V Panama City v dvoch vyhotoveniach dňa prvého októbra dvetisícsedem v anglickom, bulharskom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku. V prípade rozdielneho výkladu má španielske znenie prednosť pred ostatnými zneniami.

         За Европейската общнoст
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Република Панама
         Por la República de Panamá
         Za Panamskou republiku
         For Republikken Panama
         Für die Republik Panama
         Panama Vabariigi nimel
         Για τη Δημοκρατία του Παναμά
         For the Republic of Panama
         Pour la République du Panama
         Per la Repubblica di Panama
         Panamas Republikas vārdā
         Panamos Respublikos vardu
         A Panamai Köztársaság részéről
         Għar-Repubblika tal-Panama
         Voor de Republiek Panama
         W imieniu Republiki Panamy
         Pela República do Panamá
         Pentru Republica Panama
         Za Panamskú republiku
         Za Republiko Panamo
         Panaman tasavallan puolesta
         För Republiken Panama

   PRÍLOHA I
   Zoznam dohôd uvedených v článku 1 tejto dohody

               a)

               Dohody o leteckých dopravných službách medzi Panamskou republikou a členskými štátmi Európskeho spoločenstva, ktoré ku dňu podpisu tejto dohody boli uzavreté, podpísané a/alebo sa predbežne vykonávajú:

                           —

                           Dohoda medzi Spolkovou republikou Nemecko a Panamskou republikou o leteckej doprave podpísaná v Panama City 13. decembra 1999, ďalej v prílohe II len „dohoda medzi Panamou a Nemeckom“,

                           —

                           Dohoda medzi vládou Panamskej republiky a Belgickým kráľovstvom o leteckých dopravných službách podpísaná v Panama City 12. januára 1966, ďalej v prílohe II len „dohoda medzi Panamou a Belgickom“,

                           —

                           Dohoda medzi Španielskym kráľovstvom a Panamskou republikou podpísaná v Panama City 7. augusta 2001, ďalej v prílohe II len „dohoda medzi Panamou a Španielskom“,

                           —

                           Protokol o stretnutí delegácií pre letectvo vlády Talianskej republiky a vlády Panamskej republiky vyhotovený v Ríme 11. novembra 1970, ďalej v prílohe II len „protokol medzi Panamou a Talianskom“,

                           —

                           Dohoda medzi Panamskou republikou a Holandským kráľovstvom o leteckých dopravných službách medzi ich príslušnými územiami a za ich hranicami parafovaná ako príloha II k memorandu o porozumení podpísanému v Haagu 7. júna 1995, ďalej v prílohe II len „dohoda medzi Panamou a Holandskom“,

                           —

                           Dohoda medzi vládou Spojeného kráľovstva Veľkej Británie a Severného Írska a vládou Panamskej republiky parafovaná ako príloha B k memorandu o porozumení podpísanému v Londýne 26. augusta 1997, ďalej v prílohe II len „dohoda medzi Panamou a Spojeným kráľovstvom“.

               b)

               Dohody o leteckých dopravných službách a iné dojednania parafované alebo podpísané medzi Panamskou republikou a členskými štátmi Európskeho spoločenstva, ktoré ku dňu podpisu tejto dohody ešte nenadobudli platnosť a predbežne sa nevykonávajú.

         PRÍLOHA II
   Zoznam článkov v dohodách uvedených v prílohe I, na ktoré odkazujú články 2 až 5 tejto dohody

               a)

               Určenie:

                           —

                           článok 3 dohody medzi Panamou a Nemeckom,

                           —

                           článok 3 dohody medzi Panamou a Španielskom,

                           —

                           článok 4 dohody medzi Panamou a Holandskom,

                           —

                           článok 4 dohody medzi Panamou a Spojeným kráľovstvom.

               b)

               Zamietnutie, zrušenie, pozastavenie alebo obmedzenie oprávnení alebo povolení:

                           —

                           článok 3 dohody medzi Panamou a Nemeckom,

                           —

                           článok 9 dohody medzi Panamou a Belgickom,

                           —

                           článok 4 dohody medzi Panamou a Španielskom,

                           —

                           článok 5 dohody medzi Panamou a Holandskom,

                           —

                           článok 5 dohody medzi Panamou a Spojeným kráľovstvom.

               c)

               Regulačná kontrola:

                           —

                           článok 12 dohody medzi Panamou a Nemeckom,

                           —

                           článok 11 dohody medzi Panamou a Španielskom.

               d)

               Zdaňovanie leteckých pohonných hmôt:

                           —

                           článok 6 dohody medzi Panamou a Nemeckom,

                           —

                           článok 7 dohody medzi Panamou a Belgickom,

                           —

                           článok 5 dohody medzi Panamou a Španielskom,

                           —

                           článok 10 dohody medzi Panamou a Holandskom,

                           —

                           článok 8 dohody medzi Panamou a Spojeným kráľovstvom.

               e)

               Tarify za prepravu:

                           —

                           článok 10 dohody medzi Panamou a Nemeckom,

                           —

                           článok 5 dohody medzi Panamou a Belgickom,

                           —

                           článok 7 dohody medzi Panamou a Španielskom,

                           —

                           článok 6 dohody medzi Panamou a Holandskom,

                           —

                           článok 7 dohody medzi Panamou a Spojeným kráľovstvom.

         PRÍLOHA III
   Zoznam iných štátov uvedených v článku 2 tejto dohody

               a)

               Islandská republika (podľa Dohody o Európskom hospodárskom priestore);

               b)

               Lichtenštajnské kniežatstvo (podľa Dohody o Európskom hospodárskom priestore);

               c)

               Nórske kráľovstvo (podľa Dohody o Európskom hospodárskom priestore);

               d)

               Švajčiarska konfederácia (podľa Dohody medzi Európskym spoločenstvom a Švajčiarskou konfederáciou o leteckej doprave).


               27.9.2016

               SK

               Úradný vestník Európskej únie

               C 353/112

         P8_TA(2015)0194
   Žiadosť o zbavenie poslaneckej imunity Theodorosa Zagorakisa (II)
   Rozhodnutie Európskeho parlamentu z 19. mája 2015 o žiadosti o zbavenie imunity Theodorosa Zagorakisa (II) (2015/2071(IMM))
   (2016/C 353/19)

      Európsky parlament,

               —

               so zreteľom na žiadosť o zbavenie imunity Theodorosa Zagorakisa, ktorú 10. marca 2015 podal zástupca prokurátora na Najvyššom súde Grécka v súvislosti s konaním č. ΑΒΜ Δ2011/5382, Β2012/564 pred súdom prvého stupňa v Solúne a ktorá bola oznámená na plenárnej schôdzi 25. marca 2015,

               —

               so zreteľom na skutočnosť, že pán Zagorakis sa vzdal svojho práva byť vypočutý v súlade s článkom 9 ods. 5 rokovacieho poriadku,

               —

               so zreteľom na články 8 a 9 Protokolu č. 7 o výsadách a imunitách Európskej únie a článok 6 ods. 2 Aktu o všeobecných a priamych voľbách poslancov Európskeho parlamentu z 20. septembra 1976,

               —

               so zreteľom na rozsudky Súdneho dvora Európskej únie z 12. mája 1964, 10. júla 1986, 15. a 21. októbra 2008, 19. marca 2010, 6. septembra 2011 a 17. januára 2013 (1),

               —

               so zreteľom na článok 62 Ústavy Helénskej republiky,

               —

               so zreteľom na článok 5 ods. 2, článok 6 ods. 1 a článok 9 rokovacieho poriadku,

               —

               so zreteľom na správu Výboru pre právne veci (A8-0151/2015),

               A.

               keďže zástupca prokurátora na Najvyššom súde Grécka požiadal o zbavenie imunity poslanca Európskeho parlamentu Theodorosa Zagorakisa v súvislosti s možným trestným stíhaním vo veci údajného spáchania trestného činu;

               B.

               keďže podľa článku 9 Protokolu č. 7 o výsadách a imunitách Európskej únie poslanci Európskeho parlamentu požívajú na území vlastného štátu imunitu priznanú členom parlamentu daného štátu;

               C.

               keďže v článku 62 Ústavy Helénskej republiky sa ustanovuje, že členovia parlamentu nesmú byť počas volebného obdobia stíhaní, zatýkaní, väznení alebo inak obmedzovaní bez predchádzajúceho súhlasu parlamentu;

               D.

               keďže pán Zagorakis je obvinený zo zodpovednosti za finančné nezrovnalosti v období 2007 až 2012 vo futbalovom klube PAOK, ktorého bol v tom čase prezidentom;

               E.

               keďže údajný trestný čin zjavne nemá žiadnu súvislosť s funkciou poslanca Európskeho parlamentu pána Zagorakisa, ale súvisí skôr s jeho funkciou prezidenta futbalového klubu PAOK;

               F.

               keďže trestné stíhanie sa netýka vyjadrených názorov ani hlasovania pri výkone úloh poslanca Európskeho parlamentu na účely článku 8 Protokolu č. 7 o výsadách a imunitách Európskej únie;

               G.

               keďže nie je dôvod sa domnievať, že zámerom trestného konania je poškodiť politickú činnosť poslanca (fumus persecutionis), pretože trestné stíhanie sa začalo niekoľko rokov pred tým, ako sa poslanec ujal svojej funkcie;

               1.

               rozhodol zbaviť Theodorosa Zagorakisa imunity;

               2.

               poveruje svojho predsedu, aby ihneď postúpil toto rozhodnutie a správu gestorského výboru prokuratúre na Najvyššom súde Grécka a Theodorosovi Zagorakisovi.

      (1)  Rozsudok Súdneho dvora z 12. mája 1964, Wagner/Fohrmann a Krier, C-101/63, ECLI:EÚ:C:1964:28; rozsudok Súdneho dvora z 10. júla 1986, Wybot/Faure a iní, C-149/85, ECLI:EÚ:C:1986:310; rozsudok Všeobecného súdu z 15. októbra 2008, Mote/Parlament, T-345/05, ECLI:EÚ:T:2008:440; rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EÚ:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EÚ:T:2010:102; rozsudok Súdneho dvora zo 6. Septembra 2011, Patriciello, C-163/10, ECLI: EÚ:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EÚ:T:2013:23.


title: Rozhodnutie Rady z 15. januára 2016, ktorým sa vymenúvajú traja členovia a traja náhradníci správnej rady Agentúry pre spoluprácu regulačných orgánov v oblasti energetiky

text:
               20.1.2016

               SK

               Úradný vestník Európskej únie

               C 19/6

         ROZHODNUTIE RADY
   z 15. januára 2016,
   ktorým sa vymenúvajú traja členovia a traja náhradníci správnej rady Agentúry pre spoluprácu regulačných orgánov v oblasti energetiky
   (2016/C 19/02)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 713/2009 z 13. júla 2009, ktorým sa zriaďuje Agentúra pre spoluprácu regulačných orgánov v oblasti energetiky (1), a najmä na jeho článok 12,
   keďže:

               (1)

               V nariadení (ES) č. 713/2009 sa ustanovuje, že Rada vymenúva piatich členov správnej rady Agentúry pre spoluprácu regulačných orgánov v oblasti energetiky a ich náhradníkov.

               (2)

               V súlade s nariadením (ES) č. 713/2009 člen správnej rady nie je členom rady regulačných orgánov a členovia správnej rady konajú nezávisle a objektívne vo verejnom záujme.

               (3)

               V súlade s článkom 12 ods. 1 nariadenia (ES) č. 713/2009 je funkčné obdobie členov správnej rady a ich náhradníkov štyri roky a môže sa jedenkrát obnoviť. Na zabezpečenie kontinuity fungovania správnej rady bolo pri prvom mandáte toto obdobie pre polovicu členov správnej rady a ich náhradníkov stanovené na 6 rokov.

               (4)

               Z tohto dôvodu Rada svojím rozhodnutím z 22. decembra 2009 (2) vymenovala do správnej rady troch členov a troch náhradníkov na šesť rokov a dvoch členov a dvoch náhradníkov na štyri roky od 28. januára 2010. Okrem toho Rada svojím rozhodnutím z 15. novembra 2013 (3) vymenovala do správnej rady dvoch členov a troch náhradníkov na štyri roky od 28. januára 2014.

               (5)

               Vzhľadom na to, že trom členom a dvom náhradníkom uplynulo šesťročné funkčné obdobie, a vzhľadom na odstúpenie jedného náhradníka so štvorročným funkčným obdobím by sa mali vymenovať traja členovia a traja náhradníci, ktorí ich nahradia,

         PRIJALA TOTO ROZHODNUTIE:
   Článok 1
   Za členov správnej rady Agentúry pre spoluprácu regulačných orgánov v oblasti energetiky sa na štyri roky od 28. januára 2016 vymenúvajú:

               —

               Edmund HOSKER, Spojené kráľovstvo,

               —

               Georgios SHAMMAS, Cyprus,

               —

               Piotr Grzegorz WOŹNIAK, Poľsko.

         Článok 2
   Za náhradníkov správnej rady Agentúry pre spoluprácu regulačných orgánov v oblasti energetiky sa na štyri roky od 28. januára 2016 vymenúvajú:

               —

               Martin HANSEN, Dánsko,

               —

               Jurijs SPIRIDONOVS, Lotyšsko.

         Článok 3
   Za náhradníka správnej rady Agentúry pre spoluprácu regulačných orgánov v oblasti energetiky sa na dva roky od 28. januára 2016 vymenúva:

               —

               Carlos AGUIRRE CALZADA, Španielsko.

         Článok 4
   Toto rozhodnutie nadobúda účinnosť dňom jeho prijatia.

      V Bruseli 15. januára 2016

            Za Radu

            predseda

         J.R.V.A. DIJSSELBLOEM

      (1)  Ú. v. EÚ L 211, 14.8.2009, s. 1.

      (2)  Rozhodnutie Rady z 22. decembra 2009, ktorým sa vymenúvajú piati členovia a piati náhradníci správnej rady Agentúry pre spoluprácu regulačných orgánov v oblasti energetiky (Ú. v. EÚ C 21, 28.1.2010, s. 1).

      (3)  Rozhodnutie Rady z 15. novembra 2013, ktorým sa vymenúvajú dvaja členovia a traja náhradníci správnej rady Agentúry pre spoluprácu regulačných orgánov v oblasti energetiky (Ú. v. EÚ C 337, 19.11.2013, s. 8).